Abnormal

Abnormal je spoločný album dvoch slovenských rapperov Bacila a Rakbyho vydaný pod Bottleshop records 20. júna 2012. Na albume sa nachádzajú hostia ako Nicole, Vilsy, Suvereno, El Nino a Samo Tomeček. O hudobné produkcie sa postarali Gary, Grimaso, Sukowach, Oliver Fillner, Creame, Palio, Huevos & G-Cock, Rikki Bilbao a Konex.

 Pozadie vzniku a nahrávanie 
Albumu predchádzalo Bacilove sólo EP SuperB, kde po jeho starších klasických veciach bolo počuť vplyv elektronickej hudby a Rakby na EP hosťoval v jednej tanečnej skladbe. Následne dvojica vydala dvojklip ku skladbám "Dakedy" a "Poď žit (remix)" a objavili sa prvé informácie o spoločnom projekte, ktorý mal pôvodne vyjsť ešte koncom roku 2011. Neskôr sa dátum presunul na 28. mája, no kvôli problémom s lisovaním CD album nakoniec vyšiel až 20. júna. Okrem klipov sa na internet dostal aj videosnippet z albumu, ktorý obsahoval ukážky skladieb z albumu.

Album bol očakávaný, či už kvôli singlom, ktoré mu predchádzali, vyjadrenia dvojice o multižánrovosti albumu, ale aj Radikalovmu dissu na Bacila, a taktiež negatívnych komentárov od rapperov ako Boy Wonder a Luzer po vydaní videoklipu k skladbe "Ukáž mi", ktorá ale naopak bola pozitívne prijatá slovenskou hokejovou reprezentáciou. 29. júna sa na internet dostalo video, kde slovenský hokejista Tomáš Tatar spolu s Rakbym vyzýva ľudí, aby si kúpili album Abnormal.

Album bol nahratý v rokoch 2011 a 2012, ako hostia sa na ňom predstavila speváčka Nicole, finalista Slovensko hľadá Superstar Samo Tomeček, slovenský rapper Suvereno, český rapper El Nino a rapperka Vilsy. O produkcie sa postarali Gary, Grimaso, Sukowach, Oliver Fillner, Creame, Palio, Huevos & G-Cock, Rikki Bilbao a Konex.

 Kompozícia 
 Hudobná štruktúra 
Žánrovo hudobná stránka albumu pokračuje v trende, ktoré začalo Bacilovo EP SuperB. Bacil a Rakby sa vyjadrili, že album bude bez hraníc a bude sa tam nachádzať viacero žánrov, hlavne trendové a elektronické veci. Na albume sa nachádza aj klasický samplovaný hip-hopový zvuk v skladbe "Flow", ktorú produkoval Grimaso, prvky modernejšieho rapu ("Zahoď za hlavu", "Splniť sen"), titulná skladba albumu je v štýle dubstepu, zvyšné skladby obsahujú prvky R&B a popu ("Slobodná zem", "365 dní"), no tiež tanečných žánrov ako house alebo techno ("Ukáž mi", "Celebrity", "Posledný panák", "Slečna nebezpečná", "Love"). Hudobná stránka albumu je pestrá a neobsahuje žiadnu ucelenú koncepciu.

 Lyrika a prejav 
Tak, ako aj dvojica v minulosti vyhlasovala, albumu dominujú pozitívne texty a párty skladby. Album obsahuje typické reprezentačné skladby ("Abnormal", "Flow"), motivačné skladby ("Splniť sen", "Zahoď za hlavu"), odľahčené texty o ženách a párty ("Ukáž mi", "Posledný panák", "Love", "Slečna nebezpečná"), ale aj trochu vážnejšie témy o politike, dobe, generácii a ľudských vzťahoch ("Slobodná zem", "Moderná doba", "Vzťahy", "Chyby"). Skladba "Celebrity" mierne ironickým spôsobom opisuje Rakbyho a Bacilov pohľad na život celebrity.

 Single a videoklipy 
Prvým singlom aj s videoklipom bola skladba "Ukáž mi", oboje vydané ešte v lete 2011. Skladbu produkoval producent Sukowach, nesie sa v tanečnom duchu a obsahuje prvky hitu "Show me love" od Robin S z roku 1993. O video sa postaral DoubleJ, nakrúcalo sa asi 7 hodín v Nitre a video obsahuje hlavne zábery Bacila a Rakbyho, ako rapujú svoje slohy v spoločnosti mnohých žien. Video sa stretlo so zmiešanými reakciami, najmä od fanúšikov staršej Bacilovej tvorby. Skladba sa stala obľúbenou medzi slovenskými hokejistami počas Majstrovstiev sveta v ľadovom hokeji v roku 2012. V čase majstrovstiev aj stúpla sledovanosť videa na oficiálnom kanáli na youtube, kde ku septembru 2013 malo viac ako 2 989 000 prehratí. Singel bol nasadený aj do slovenských rádií, kde sa najvyššie umiestnil v prvom týždni na 88. mieste celkovo a na 12. mieste v rámci domácej tvorby.

Druhý videoklip k albumu bol spravený k skladbe "Posledný panák", párty skladbe o alkohole, ktorú produkoval Oliver Fillner. O réžiu klipu sa postarali Bacil & Rakby, o kameru Igor3ti a o strih DoubleJ. Video malo premiéru 28. októbra 2011 a ku decembru 2012 malo na youtube viac ako 1 892 000 prehratí.

Tretie video bolo urobené k skladbe "Zahoď za hlavu", motivačnej skladbe, ktorú produkoval Konex a nesie sa v pomalšom tempe než dva predošlé single. O kameru aj strih videa sa postaral DoubleJ. Video malo premiéru 15. decembra 2011 a ku decembru 2012 malo na youtube viac ako 1 120 000 prehratí.

18. mája, tesne pred vydaním albumu, malo premiéru štvrté video z albumu ku skladbe "Love" produkovanú dvojicou Huevos & G-Cock. O réžiu sa postaral Rakby a DoubleJ, ktorý sa postaral aj o kameru. Video obsahuje zábery z párty a okrem Bacila a Rakbyho sa tam objavila aj tanečná skupina Ladylicious. Video malo na ich oficiálnom kanáli ku decembru viac ako 2 386 000 prehratí.

Piaty videoklip bol urobený ku skladbe "365 dní" so speváčkou Nicole a s produkciou od Olivera Fillnera. Videoklip mal premiéru 15. augusta a ku decembru 2012 mal na youtube viac ako 3 922 000 prehratí. Skladba bola nasadená aj do slovenských rádií, kde sa najvyššie umiestnila na 46. mieste celkovo a na 7. mieste v rámci domácej tvorby.

Šieste video bolo urobené k skladbe "Flow", ktorú produkoval Grimaso, a v klipe sa objavila tanečná skupina Ladylicious. O kameru sa postaral DoubleJ, o réžiu DoubleJ a Rakby a klip mal premiéru 16. novembra 2012. Ku decembru 2012 mal na youtube viac ako 409 000 prehratí.

Siedme video bolo urobené k skladbe "Slečna nebezbečná", kde hosťoval český rapper El Nino a bola produkovaná producentom Grimasom zo skupiny H16. Video malo premiéru 8. júla 2013 a ku septembru 2013 malo na youtube viac ako 105 000 prehratí.

 Zoznam skladieb 
#		Názov	ProducentHosťDĺžkaPoznámka1„Abnormal“Gary3:352„Flow“Grimaso3:02skladba obsahuje prvky zo skladby „Wildflower“ od New Birth3„Ukáž mi“Sukowach4:17skladba obsahuje prvky zo skladby „Show Me Love“ od Robin S4„Celebrity“Oliver Fillner3:515„Vzťahy“Creame4:156„365 dní“Oliver FillnerNicole3:097„Chyby“PalioVilsy4:548„Love“ Huevos & G-Cock 4:139„Splniť sen“Grimaso 3:2010„Moderná doba“Rikki BilbaoSuvereno3:3211„Slečna nebezpečná“GrimasoEl Nino3:4112„Zahoď za hlavu“Konex3:4013„Slobodná zem“PalioSamo Tomeček3:3114„Posledný panák“Oliver Fillner3:29

 Výroba albumu 
 Martin "Bacil" Ivanič – rap, spev
 Ramón "Rakby" Beňo – rap, spev
 Patrik "Gary" Hrčka – hudobná produkcia
 Michal "Grimaso" Mikuš – hudobná produkcia
 Pavol "Palio" Lobotka – hudobná produkcia
 Martin "Sukowach" Tomášek – hudobná produkcia
 Tomáš "Creame" Rapant – hudobná produkcia
 Lukáš "Suvereno" Lacko – rap
 Daniel "Konex" Galovič – hudobná produkcia
 Samuel Tomeček – spev
 Oliver Fillner – hudobná produkcia
 Nicole – spev
 Vilsy – rap, spev
 Huevos – hudobná produkcia
 Andrej "G-Bod" Škrovina (aka G-Cock) – hudobná produkcia
 Rikki Bilbao – hudobná produkcia
 El Nino – rap

 Referencie 

 Externé odkazy 
 youtube.com - klip „Ukáž mi“
 youtube.com - klip „Posledný panák“
 youtube.com - klip „Zahoď za hlavu“
 youtube.com - klip „Love“

Kategória:Hudobné albumy z 2012
Kategória:Slovenské hip-hopové albumy